Aplicació informàtica del Registre electrònic d'empreses licitadores
El Decret 323/1998, d'1 de desembre, va crear el Registre de licitadors de la Generalitat de Catalunya amb la finalitat de racionalitzar i simplificar els tràmits d'acreditació de determinades circumstàncies de personalitat i capacitat de les empreses en els procediments d'adjudicació dels contractes administratius.
La publicació del Decret 96/2004, de 20 de gener, pel qual es regula la utilització de mitjans electrònics, informàtics i telemàtics en la contractació de l'Administració de la Generalitat, crea el marc jurídic perquè els procediments de licitació i d'adjudicació de contractes públics es realitzin amb mitjans electrònics.
En concret, l'article 5.2 d'aquest Decret preveu que el Registre de licitadors de la Generalitat de Catalunya utilitzi mitjans electrònics a l'hora de facilitar als òrgans de contractació i a les meses de contractació la informació registral de les empreses inscrites, així com l'accés telemàtic de la documentació acreditativa dipositada i actualitzada per les empreses licitadores.
El Decret 107/2005, de 31 de maig, de creació del Registre electrònic d'empreses licitadores de la Generalitat de Catalunya, materialitza aquesta previsió i regula el seu funcionament, amb un nou procés d'inscripció d'empreses, d'actualització i consulta de dades de les empreses inscrites.
Aquest nou Registre té la previsió de néixer amb l'ànim i la voluntat de contribuir a la penetració definitiva de les noves tecnologies en els procediments de contractació de les administracions públiques, i constituir-se com un instrument essencial per a la contractació pública electrònica.
El programa i l'aplicació informàtica elaborats per a la implantació d'aquest Registre electrònic compleixen els protocols de seguretat i les especificacions tècniques que asseguren l'efectivitat de la signatura electrònica, tant per la identificació de les empreses licitadores que vulguin tenir accés a les dades registrals, com per l'emissió de certificats i notificacions per part de la Secretaria Tècnica de la Junta Consultiva de Contractació Administrativa.
Per tot això, de conformitat amb el que estableix la disposició addicional quinzena del Text refós de la Llei de contractes de les administracions públiques; l'article 12, apartat 1, del Decret 96/2004, de 20 de gener, vistos els informes tècnics de la Comissió de Coordinació Interdepartamental de Gestió i de Tecnologies de la Informació i Comunicacions, i de l'Agència Catalana de Certificació i l'informe de la Junta Consultiva de Contractació Administrativa,
3.1 Els tràmits i consultes efectuats via Internet davant el Registre electrònic d'empreses licitadores per part de les administracions públiques i empreses degudament autoritzades es realitzarà a través de l'adreça d'Internet http://reli.gencat.net.
Des de la pàgina web de la Junta Consultiva de Contractació Administrativa de la Generalitat de Catalunya es podrà accedir a l'aplicació del Registre electrònic d'empreses licitadores.
Aquesta aplicació estarà disponible tots els dies de l'any durant les vint-i-quatre hores del dia, amb excepció de les interrupcions per manteniment dels sistemes, que seran oportunament anunciades en la referida pàgina d'Internet.
3.2 L'aplicació del Registre electrònic d'empreses licitadores consta dels següents mòduls:
Mòdul de connexió a l'aplicació.
Mòdul d'inscripció d'empreses i actualització de dades.
Mòdul de consulta de dades registrals.
Mòdul d'emissió del certificat d'inscripció registral.
Mòdul d'enviament i consulta de notificacions electròniques.
4.1 La signatura electrònica de les dades inscrites, dels certificats d'inscripció registral i de les notificacions electròniques es realitzarà de conformitat amb el que preveu l'article 7, apartat 1, del Decret 96/2004, de 20 de gener.
La modalitat de signatura electrònica admesa pel Registre electrònic d'empreses licitadores és la signatura electrònica reconeguda, tal com es descriu a l'article 3 de la Llei 59/2003, de 19 de desembre, de firma electrònica.
4.2 L'entitat de validació de les signatures electròniques serà l'Agència Catalana de Certificació.
4.3 Les comunicacions per Internet/intranet entre els usuaris i l'aplicació s'estableixen utilitzant un protocol segur d'encriptació SSL v3 que garantirà la confidencialitat de la informació.
4.4 En processos de transició, procediments alternatius de seguretat o quan altres causes ho motivin, es podran habilitar procediments d'identificació amb nivell de seguretat 2 (identificació i paraula de pas), que permetin la introducció de dades registrals i generació de la documentació corresponent per presentar en suport paper.
Les normatives de seguretat criptogràfica del Registre electrònic d'empreses licitadores estan publicades a la pàgina web de l'aplicació identificada en l'article 3.1 d'aquesta Ordre.